proxectonos/corpus_dominio_legal_administrativo_tmp huggingface dataset:
ORDE do 24 de setembro de 2009 pola que se resolve a convocatoria do Plan de mellora de bibliotecas escolares en centros públicos non universitarios de titularidade da Consellería de Educación e Ordenación Universitaria, para o curso 2009/2010.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 07/10/2009

Por Orde do 31 de marzo de 2009 (DOG do 8 de abril), a Consellería de Educación e Ordenación Universitaria convocou o Plan de mellora de bibliotecas escolares en centros públicos non universitarios de titularidade da consellería, para o curso 2009/2010.
Reunida a comisión de valoración prevista no artigo 6º da devandita orde, de acordo coa proposta formulada por ela e de conformidade cos artigos 1, 2 e 7 da orde de referencia,
RESOLVO:
Primeiro.-Conceder as contías que se sinalan nos anexo I e II aos centros incluídos no Plan de mellora de bibliotecas escolares durante o curso 2008/2009, vistas as memorias de actividades levadas a cabo durante o devandito curso e os proxectos presentados para o período 2009/2010.
Segundo.-Integrar no Plan de mellora de bibliotecas escolares, para o curso 2009/2010, os 80 novos centros seleccionados, que se relacionan no anexo III.
Terceiro.-Asignar as contías que se detallan nos devanditos anexos, destinadas a apoiar os procesos de transformación das bibliotecas en centros de recursos de lectura, información e aprendizaxe, e favorecer as actividades de fomento da lectura e de educación no acceso e uso da información, de acordo coas liñas prioritarias de actuación presentadas.
Cuarto.-Os gastos realizados xustificaranse, segundo o recollido no artigo 8 da Ode do 31 de marzo de 2009, antes do 10 de xuño de 2010.
Quinto.-Non entregar a memoria e/ou a xustificación do gasto no prazo sinalado poderá ser causa de revogación das cantidades asignadas, e o centro deberá proceder ao reintegro da cantidade percibida, sen prexuízo das responsabilidades que se lle poidan exixir.
Sexto.-O incumprimento total ou parcial dos proxectos ou das condicións que se tiveron en conta para a súa concesión poderán dar lugar á anulación ou modificación da contía do importe concedido.
Santiago de Compostela, 24 de setembro de 2009.
Jesús Vázquez Abad
Conselleiro de Educación e Ordenación Universitaria
Ver referencia pdf "19700D002P006.PDF"
RESOLUCIÓN do 23 de setembro de 2009 pola que se dá publicidade aos beneficiarios das axudas concedidas ao abeiro da Orde do 16 de decembro de 2008 pola que se establecen as bases reguladoras e se convocan para 2008 e 2009 as axudas aos traballadores residentes en Galicia para a contratación dun seguro de pagamentos protexidos (Diario Oficial de Galicia número 249, do 24 de decembro de 2008).
CONSELLERÍA DE FACENDA — III. OUTRAS DISPOSICIÓNS — 07/10/2009

1. Mediante resolucións do 15 de abril, 14 de maio e 24 de xullo de 2009, do director xeral de Política Financeira e Tesouro, por delegación da conselleira de Facenda, concedéronse as axudas polas contías que se reflicten no anexo, convocadas ao abeiro da Orde do 16 de decembro de 2008 pola que se establecen as bases reguladoras e se convocan para 2008 e 2009 as axudas aos traballadores residentes en Galicia para a contratación dun seguro de pagamentos protexidos.
2. O financiamento das subvencións concedidas imputouse segundo a aplicación orzamentaria 07.05.621A.480.0 dos orzamentos xerais da Comunidade Autónoma de Galicia para o ano 2009.
En virtude do exposto anteriormente,
RESOLVO:
Único.-Dar publicidade á relación de beneficiarios de axudas concedidas con data do 15 de abril, 14 de maio e 24 de xullo de 2009 ao abeiro da Orde do 16 de decembro de 2008, que figura como anexo.
Santiago de Compostela, 23 de setembro de 2009.
Manuel Galdo Pérez
Director xeral de Política Financeira e Tesouro
Ver referencia pdf "19700D002P006.PDF"
ORDE do 29 de setembro de 2009 pola que se resolve a convocatoria da Orde do 3 de xuño de 2009 e se fai pública a concesión de bolsas de colaboración en departamentos das universidades do sistema universitario de Galicia destinadas ao alumnado de excelencia académica para o curso académico 2009-2010.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/10/2009

A Consellería de Educación e Ordenación Universitaria convocou por Orde do 3 de xuño de 2009, DOG do 8 de xuño, bolsas de colaboración en departamentos das universidades do sistema universitario de Galicia, destinadas ao alumnado de excelencia académica, para o curso académico 2009-2010.
De acordo co establecido no artigo 7 das bases da convocatoria, desde o día 27 de xullo ao 7 de agosto de 2009 (ambos os dous incluídos), expuxéronse as listas provisionais das solicitudes admitidas e excluídas, podendo durante ese mesmo prazo os interesados formular as reclamacións para emendar erros e faltas de documentos ante a secretaria xeral de Universidades.
Rematado este prazo, as solicitudes admitidas foron estudadas pola comisión avaliadora nomeada na propia orde de convocatoria.
En consecuencia, de acordo co establecido nas bases da convocatoria e atendendo á proposta elevada pola citada comisión avaliadora a través da secretaria xeral de Universidades, esta consellería
RESOLVE:
Artigo 1º
Facer pública a relación de candidatos que obtiveron bolsa e que se relacionan no anexo I desta orde e na contía que se especifica.
Artigo 2º
No suposto de producirse algunha renuncia, e tendo en conta o remanente de crédito previsto na orde de convocatoria, procederase a adxudicar a bolsa ás persoas que figuran na listaxe de seleccionados como suplentes, anexo II, e pola orde que nela figuran.
Artigo 3º
Os solicitantes que figuran no anexo III deberán considerar desestimada a súa solicitude, polas causas que nel se especifican.
Artigo 4º
Os beneficiarios están obrigados a cumprir as normas establecidas na orde da convocatoria, e a súa concesión queda, así mesmo, condicionada ao cumprimento dos requisitos establecidos nela.
Artigo 5º
O aboamento das bolsas efectuarase trimestralmente, e por mensualidades completas unha vez presentada, antes do 30 de outubro de 2009, a documentación a que fai referencia o artigo 13 das bases da convocatoria.
Artigo 6º
Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria no prazo dun mes a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 29 de setembro de 2009.
Jesús Vázquez Abad
Conselleiro de Educación e Ordenación
Universitaria
Ver referencia pdf "19900D004P008.PDF"
RESOLUCIÓN do 14 de setembro de 2009 pola que se procede á publicación das subvencións concedidas en virtude da Orde do 1 de abril de 2009 de subvencións ás entidades de conservación, protección e promoción do Camiño de Santiago para o ano 2009.
CONSELLERÍA DE CULTURA E TURISMO — III. OUTRAS DISPOSICIÓNS — 09/10/2009

En cumprimento do disposto nos artigos 18.1º da Lei 38/2003, do 17 de novembro, xeral de subvencións, e do artigo 9 da Orde do 1 de abril de 2009, de subvencións ás entidades de conservación, protección e promoción do Camiño de Santiago, procédese á publicación das subvencións concedidas en virtude da devandita orde para o ano 2009.
Obxecto da axuda: as axudas teñen como obxecto promocionar e incentivar ás entidades que realicen actividades de conservación, protección, promoción, investigación ou calquera outra que repercuta directa ou indirectamente nos camiños de Santiago en Galicia.
Norma reguladora: Orde do 1 de abril de 2009 de subvencións ás entidades de conservación, protección e promoción do Camiño de Santiago para o ano 2009 (Diario Oficial de Galicia nº 68, do 8 de abril).
Crédito orzamentario: 149.723,20 euros (cento corenta e nove mil setecentos vinte e tres con vinte euros) na aplicación orzamentaria 12.03.433A-481.O dos orzamentos xerais da Comunidade Autónoma de Galicia para o ano 2009.
Beneficiarios da subvención e importe desta: véxase anexo.
Santiago de Compostela, 14 de setembro de 2009.
P.D. (Orde 2-5-2009)
Antonio Fernández-Campa García- Bernardo
Secretario xeral da Consellería de Cultura
e Turismo
Ver referencia pdf "19900D006P029.PDF"
ORDE do 30 de setembro de 2009 pola que se modifica a Orde do 16 de decembro de 2008 pola que se establecen as bases reguladoras e se convocan para 2008 e 2009 as axudas aos traballadores residentes en Galicia para a contratación dun seguro de pagamentos protexidos.
CONSELLERÍA DE FACENDA — III. OUTRAS DISPOSICIÓNS — 09/10/2009

O día 24 de decembro de 2008 publicouse no Diario Oficial de Galicia a Orde do 16 de decembro de 2008 pola que se establecían as bases reguladoras e se convocaban para 2008 e 2009 as axudas aos traballadores residentes en Galicia para a contratación dun seguro de pagamentos protexidos.
Segundo o previsto no artigo 19º da orde, as axudas reguladas nela financiaríanse con cargo á aplicación orzamentaria 0705.621A.480.0 cun crédito plurianual por un importe de 500.000 euros para o exercicio 2008 e de 9.500.000 euros para o exercicio 2009. Actualmente a partida orzamentaria denomínase 4205.621A.480.0.
Tendo en conta que o número de solicitudes de axudas presentado resulta moi inferior ás previsións iniciais, procede modificar o dito artigo 19º co fin de adaptar o importe orzado ás previsións actualizadas das axudas a pagar ata o final do ano 2009, permitindo, ademais, a utilización dos fondos liberados para financiar determinadas actuacións do Plan de medidas de actuación urxente fronte á crise económica.
Por todo o exposto, e facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo único.-Modifícase o artigo 19 da Orde do 16 de decembro de 2008 pola que se establecen as bases reguladoras e se convocan para 2008 e 2009 as axudas aos traballadores residentes en Galicia para a contratación dun seguro de pagamentos protexidos, que quedan redactado do seguinte xeito:
«Artigo 19º.-Dotación orzamentaria.
As axudas reguladas nesta orde financiaranse con cargo á aplicación orzamentaria 4205.621A.480.0 por un importe de 500.000  para o exercicio 2009. O dito crédito, á vista das solicitudes presentadas, poderá ser modificado e/ou ampliado pola Consellería de Economía e Facenda, do cal se dará a correspondente publicidade no Diario Oficial de Galicia.
Polo menos o 20% dos créditos orzamentarios destinaranse a axudas para o pagamento de pólizas de seguros correspondentes a préstamos hipotecarios para a adquisición de vivendas protexidas.»
Disposición derradeira
Única.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de setembro de 2009.
Marta Fernández Currás
Conselleira de Facenda
RESOLUCIÓN do 18 de setembro de 2009 pola que se lles dá publicidade ás axudas concedidas ao abeiro da Orde do 30 de decembro de 2008, pola que se convocan axudas para o fomento e consolidación das asociacións de cooperativas.
CONSELLERÍA DE TRABALLO E BENESTAR — III. OUTRAS DISPOSICIÓNS — 13/10/2009

En cumprimento do disposto no artigo 8 da Orde do 30 de decembro de 2008, pola que se convocan axudas para o fomento e consolidación das asociacións de cooperativas (DOG nº 10, do 15 de xaneiro de 2009), resolvo que se proceda á publicación das subvencións concedidas que se indican no anexo, cun importe total de 599.231 euros, con cargo á aplicación 48.03.324A.481.1 dos orzamentos xerais da Comunidade Autónoma de Galicia para o exercicio 2009.
Santiago de Compostela, 18 de setembro de 2009.
Odilo Martiñá Rodríguez
Director xeral de Relacións Laborais
Ver referencia pdf "20000D007P026.PDF"
CORRECCIÓN de erros.-Resolución do 7 de setembro de 2009 pola que se lle dá publicidade ao acordo do Consello de Dirección do Instituto Galego de Promoción Económica (Igape), que aproba as bases reguladoras das axudas do Igape para a contratación de xestores de exportación.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 13/10/2009

Advertido o erro de que no anexo II (Solicitude de cobramento) da referida resolución, publicada no DOG nº 182, do 16 de setembro de 2009, non figuran os logos da Consellería de Economía e Industria nin o da Unión Europea - Fondo Social Europeo, cómpre substituír o dito anexo polo que se xunta con esta corrección.
Ver referencia pdf "20000D009P028.PDF"
CORRECCIÓN de erros.-Orde do 23 de setembro de 2009 pola que se aproba a convocatoria de subvencións para o financiamento de plans de formación intersectoriais dirixidos prioritariamente a persoas traballadoras ocupadas mediante a subscrición de convenios de ámbito autonómico, en aplicación da Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego, en materia de formación de oferta e se establecen as bases reguladoras para a concesión de subvencións públicas destinadas ao seu financiamento.
CONSELLERÍA DE TRABALLO E BENESTAR — III. OUTRAS DISPOSICIÓNS — 13/10/2009

Advertidos erros na antedita orde, publicada no Diario Oficial de Galicia nº 192, do mércores 30 de setembro de 2009, é necesario efectuar as seguintes correccións no anexo III:
-Onde aparece a familia profesional «Agr Agraria» debe dicir «Agr Agro-alimentaria».
-Na relacion de accións prioritarias, deben engadirse as seguintes:
Ver referencia pdf "20000D007P026.PDF"
ORDE do 29 de setembro de 2009, de modificación do artigo 17 do anexo I da orde da Consellería de Innovación e Industria, do 31 de decembro de 2008 (Diario Oficial de Galicia do 17 de febreiro de 2009), pola que se establecen as bases reguladoras para a concesión, en réxime de concorrencia competitiva, das subvencións aos/ás titulares de obradoiros artesanais para actuacións de fomento e desenvolvemento do sector artesanal galego, no ámbito da Comunidade Autónoma de Galicia, e se procede á súa convocatoria para o ano 2009. (Código de procedemento IN201G).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 13/10/2009

Pola Orde do 31 de decembro de 2008 aprobáronse as bases reguladoras para a concesión das subvencións aos/ás titulares de obradoiros artesanais para actuacións de fomento e desenvolvemento do sector artesanal galego, en réxime de concorrencia competitiva, e procedeuse á súa convocatoria para o ano 2009.
No artigo 17.1º da devandita orde establécese que as subvencións concedidas se farán efectivas unha vez que o beneficiario presente a documentación acreditativa do investimento obxecto da subvención, tendo de prazo para presentala ata o 31 de outubro de 2009, inclusive.
Tendo en conta o atraso producido na resolución da devandita axuda, motivado polo volume de solicitudes presentadas e polo longo proceso de avaliación, e co fin de viabilizar os procesos de xestión e dado que non se causa prexuízo a terceiros, procede modificar o devandito precepto.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e da súa Presidencia, e demais disposicións de xeral aplicación,
DISPOÑO:
Artigo único.-Modificación do artigo 17 do anexo I da orde da Consellería de Innovación e Industria, do 31 de decembro de 2008, pola que se establecen as bases reguladoras para a concesión, en réxime de concorrencia competitiva, das subvencións aos/ás titulares de obradoiros artesanais para actuacións de fomento e desenvolvemento do sector artesanal galego, no ámbito da Comunidade Autónoma de Galicia, e se procede á súa convocatoria para o ano 2009 (código de procedemento IN201G).
O primeiro parágrafo do número 1º do artigo 17 do anexo I da referida orde queda redactado nos seguintes termos:
«1. Para cobrar a subvención, o beneficiario presentará no respectivo departamento territorial ou nos servizos centrais da Consellería de Economía e Industria, ou a través dalgunha das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, a documentación xustificativa da realización do investimento que fose obxecto de subvención, tendo de prazo ata o 5 de decembro de 2009, inclusive. (...)»
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de setembro de 2009.
Javier Guerra Fernández
Conselleiro de Economía e Industria
RESOLUCIÓN do 18 de setembro de 2009, da Secretaría Xeral da Igualdade, pola que se lles dá publicidade aos convenios de colaboración subscritos no segundo cuadrimestre do ano 2009.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/10/2009

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega, acórdase darlles publicidade aos convenios de colaboración subscritos pola Secretaría Xeral da Igualdade, no segundo cuadrimestre do ano 2009, os cales se relacionan no anexo a esta resolución.
Santiago de Compostela, 18 de setembro de 2009.
Marta González Vázquez
Secretaria xeral da Igualdade
Ver referencia pdf "20000D005P025.PDF"
RESOLUCIÓN do 23 de setembro de 2009  pola que se procede á publicación das subvencións concedidas en virtude da Orde do 4 de febreiro de 2009, pola que se establecen as bases reguladoras e se procede á convocatoria, para o ano 2009, de subvencións a pequenos comerciantes individuais autónomos que abandonen a actividade comercial, en desenvolvemento do Plan de renovación e mellora do comercio galego.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 15/10/2009

De conformidade co disposto no artigo 15.1º da Lei 9/2007, do 13 de xuño, de subvencións de Galicia, e no artigo 18 da orde reguladora, procédese á publicación das subvencións concedidas por resolución do conselleiro de Economía e Industria, relacionadas no anexo.
Norma reguladora: Orde do 4 de febreiro de 2009 pola que se establecen as bases reguladoras e se procede á convocatoria, para o ano 2009, de subvencións a pequenos comerciantes individuais autónomos que abandonen a actividade comercial, en desenvolvemento do Plan de renovación e mellora do comercio galego (IN216A).
Finalidade da subvención: abandono da actividade comercial.
Crédito orzamentario: 1.000.000 .
Aplicación orzamentaria: 44.03.751A.770.2.
Santiago de Compostela, 23 de setembro de 2009.
P.D. (Orde 30-4-2009, DOG nº 87)
José Riesgo Boluda
Secretario xeral da Consellería de Economía
e Industria
Ver referencia pdf "20200D005P019.PDF"
Ver referencia pdf "20200D006P020.PDF"
EDICTO (C-108/2009-0)
TRIBUNAL DE CONTAS (SECCIÓN DE AXUIZAMENTO-DEPARTAMENTO TERCEIRO) — III. OUTRAS DISPOSICIÓNS — 15/10/2009

O director técnico do Departamento Terceiro e secretario no procedemento de reintegro por alcance nº C-108/2009-0, en virtude do acordado en providencia do Conselleiro de Contas do 15 de setembro de 2009, e para dar cumprimento ao previsto no artigo 68.1º, en relación co 73.1º, ambos da Lei 7/1988, do 5 de abril, reguladora do funcionamento do Tribunal de Contas, fai saber que neste tribunal se segue procedemento de reintegro por alcance nº C-108/2009-0, do ramo de entidades locais (concello de Ferrol, A Coruña), como consecuencia dun presunto alcande habido nos fondos da sociedade municipal Empresa Mixta de Aguas de Ferrol, S.A. (Emafesa) de Ferrol (A Coruña).
O que se fai público coa finalidade de que os legalmente habilitados para o mantemento ou oposición á pretensión de responsabilidade contable poidan comparecer nos autos, presentándose en forma dentro do prazo dos nove días seguintes á publicación deste edicto.
Madrid a dezaseis de setembro de dous mil nove.
Navarro Corbacho
Director técnico, secretario do procedemento
RESOLUCIÓN do 25 de setembro de 2009 pola que se procede á publicación das subvencións concedidas en virtude da Orde do 31 de decembro de 2008, pola que se establecen as bases reguladoras e se procede á convocatoria, para o ano 2009, de subvencións destinadas a pequenas e medianas empresas comerciais retallistas que desenvolvan a súa actividade comercial en Galicia, e que leven a cabo proxectos de implantación de sistemas de calidade, creación e expansión de cadeas sucursalistas, medidas ambientais e mellora da imaxe nos establecementos comerciais (Diario Oficial de Galicia número 32, do 16 de febreiro).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 15/10/2009

De conformidade co disposto no artigo 15.1º da Lei 9/2007, do 13 de xuño, de subvencións de Galicia, e no artigo 18 da orde reguladora, procédese á publicación das subvencións concedidas por resolución do conselleiro de Economía e Industria, relacionadas no anexo.
Norma reguladora: Orde do 31 de decembro de 2008, pola que se establecen as bases reguladoras e se procede á convocatoria, para o ano 2009, de subvencións destinadas a pequenas e medianas empresas comerciais retallistas que desenvolvan a súa actividade comercial en Galicia, e que leven a cabo proxectos de implantación de sistemas de calidade, creación e expansión de cadeas sucursalistas, medidas ambientais e mellora da imaxe nos establecementos comerciais. (IN217A).
Finalidade da subvención: implantación do distintivo de calidade do comercio galego, fomento da creación de cadeas sucursalistas, medidas ambientais e mellora da imaxe dos establecementos comerciais.
Crédito orzamentario: 2.518.298,93 .
Aplicación orzamentaria: 44.03.751A.770.1.
Santiago de Compostela, 25 de setembro de 2009.
P.D. (Orde 30-4-2009, DOG nº 87)
José Riesgo Boluda
Secretario xeral da Consellería de Economía
e Industria
Ver referencia pdf "20200D006P020.PDF"
Ver referencia pdf "20200D007P021.PDF"
Ver referencia pdf "20200D008P027.PDF"
ORDE do 8 de outubro de 2009 pola que se amplía a dotación orzamentaria para a concesión das axudas para o fomento da utilización de maquinaria e equipamentos agrarios en réxime asociativo en Galicia convocadas pola Orde do 30 de decembro de 2008.
CONSELLERÍA DO MEDIO RURAL — III. OUTRAS DISPOSICIÓNS — 14/10/2009

Pola Orde do 30 de decembro de 2008 establecéronse as bases e convocáronse para o ano 2009 as axudas para o fomento da utilización de maquinaria e equipamentos agrarios en réxime asociativo en Galicia (DOG nº 5, do 8 de xaneiro de 2009).
No artigo 26º.-Financiamento, relativo ao financiamento destas axudas, detállanse as aplicacións orzamentarias e o importe económico previsto para elas. Tendo en conta o elevado número e dimensión das solicitudes de axuda que se recibiron e a necesidade dun maior financiamento, cómpre ampliar a dotación orzamentaria consignada inicialmente, coa finalidade de poder amparar as solicitudes de axuda presentadas, sempre que cumpran co establecido na orde desta consellería citada anteriormente.
En virtude do exposto, de conformidade co artigo 30.1º.3 do Estatuto de autonomía de Galicia, e no uso das facultades que me confiren os artigos 14 e 31.2º da Lei 9/2007, do 13 de xuño, de subvencións de Galicia, e a Lei 1/1983, reguladora da Xunta e do seu presidente,
DISPOÑO:
Artigo único.
Primeiro.-Amplíase para o ano 2009 a dotación orzamentaria que se recolle na orde desta consellería, do 30 de decembro de 2008 (Diario Oficial de Galicia nº 5, do 8 de xaneiro de 2009), pola que se convocan para o ano 2009 as axudas para o fomento da utilización de maquinaria e equipamentos agrarios en réxime asociativo en Galicia, con cargo ás seguintes partidas orzamentarias:
Aplicación 49.02.712C.770.1, cofinanciada con fondos Feader, cunha taxa do 57,56%, por un importe de 546.002 .
Aplicación 49.02.712C.770.3 por un importe de 938.670  e aplicación 49.02.712C.770.1 por un importe de 354.050 , dotadas con fondos finalistas do Ministerio de Medio Ambiente, e Medio Rural e Mariño.
Segundo.-Esta modificación non afecta o prazo que se establece para a presentación de solicitudes de axuda na devandita Orde do 30 de decembro de 2008.
Santiago de Compostela, 8 de outubro de 2009.
Samuel Jesús Juárez Casado
Conselleiro do Medio Rural
RESOLUCIÓN do 18 de setembro de 2009 pola que se dá publicidade ás axudas concedidas ao abeiro da Orde do 30 de decembro de 2008 pola que se convocan subvencións aos concellos e outras entidades locais de Galicia para realización de actividades de promoción e fomento do cooperativismo.
CONSELLERÍA DE TRABALLO E BENESTAR — III. OUTRAS DISPOSICIÓNS — 14/10/2009

En cumprimento do disposto no artigo 7 da Orde do 30 de decembro de 2008, pola que se convocan subvencións aos concellos e outras entidades locais de Galicia para a realización de actividades de promoción e fomento do cooperativismo (DOG nº 6, do 9 de xaneiro de 2009), resolvo que se publiquen as subvencións concedidas que se indican no anexo, cun importe total de 309.000 euros, con cargo á aplicación 48.03.324A.460.0 dos orzamentos xerais da Comunidade Autónoma de Galicia para o exercicio 2009.
Santiago de Compostela, 18 de setembro de 2009.
Odilo Martiñá Rodríguez
Director xeral de Relacións Laborais
Ver referencia pdf "20100D007P024.PDF"
RESOLUCIÓN do 24 de agosto de 2009 pola que se ordena a publicación do acordo do Consello da Xunta de Galicia do 30 de xullo de 2009 polo que se declara festa de Galicia de interese turístico na provincia de Ourense a Feira do Pemento de Oímbra, que se celebra no concello de Oímbra.
CONSELLERÍA DE CULTURA E TURISMO — III. OUTRAS DISPOSICIÓNS — 14/10/2009

O Consello da Xunta de Galicia, na súa reunión do día trinta de xullo de dous mil nove, adoptou, por proposta do conselleiro de Cultura e Turismo, o seguinte acordo:
Declarar festa de Galicia de interese turístico na provincia de Ourense a Feira do Pemento de Oímbra, que se celebra o primeiro domingo de agosto, no concello de Oímbra, de conformidade co establecido no Decreto 39/2001, do 1 de febreiro, de refundición en materia de Consello Galego de Turismo, declaración de municipio turístico galego e declaración de festas de Galicia de interese turístico.
En cumprimento co disposto no artigo 20 do devandito decreto, ordénase a publicación do acordo no Diario Oficial de Galicia e a notificación ás persoas ou entidades organizadoras da festa e ao concello correspondente.
Santiago de Compostela, 24 de agosto de 2009.
Antonio Fernández-Campa García-Bernardo
Secretario xeral da Consellería de Cultura
e Turismo
CORRECCIÓN de erros.-Orde do 10 de setembro de 2009 pola que se determinan as bases reguladoras e se convocan prazas de bolseiros para o Centro de Asistencia e Educación Especial Santiago Apóstolo da Coruña.
CONSELLERÍA DE TRABALLO E BENESTAR — III. OUTRAS DISPOSICIÓNS — 14/10/2009

Advertido un erro no anexo da devandita orde, publicada no DOG nº 191, do 29 de setembro, cómpre facer a seguinte corrección:
Na páxina 15.486, anexo de solicitude da orde, no cadro correspondente á autorización, onde di: «que autoriza a Vicepresidencia da Igualdade e do Benestar», debe dicir: «que autoriza a Consellería de Traballo e Benestar».
Así mesmo, no cadro do referido anexo engadir:
«Autorizo a consellería, de conformidade co artigo 2 do Decreto 255/2008, do 23 de outubro, e a orde da Consellería de Presidencia, Administracións Públicas e Xustiza do 7 de xullo de 2009, para a consulta dos meus datos de identidade no Sistema de Verificación de Datos de Identidade do Ministerio de Presidencia: SI: NON: ».
RESOLUCIÓN do 21 de setembro de 2009, da Dirección Xeral de Relacións Exteriores e coa Unión Europea, pola que se fan públicas as axudas concedidas ao abeiro da Resolución do 30 de decembro de 2008 pola que se aproban as bases reguladoras de concesión de subvencións, en réxime de concorrencia competitiva, para a execución de proxectos de cooperación ao desenvolvemento no exterior promovidos polos axentes de cooperación, para actividades formativas e de sensibilización e para a consolidación e fortalecemento de organizacións non gobernamentais de desenvolvemento.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/10/2009

Conforme o establecido no artigo 21 da Resolución do 30 de decembro de 2008, da Secretaría Xeral de Relacións Exteriores, pola que se aproban as bases reguladoras de concesión de subvencións, en réxime de concorrencia competitiva, para a execución de proxectos de cooperación ao desenvolvemento no exterior promovidos polos axentes de cooperación, para actividades formativas e de sensibilización e para a consolidación e fortalecemento de organizacións non gobernamentais de desenvolvemento, unha vez ultimada a concesión de axudas, publicarase no Diario Oficial de Galicia a relación das concedidas con indicación do beneficiario/a, contía, país de execución do proxecto e finalidade.
Na súa virtude,
RESOLVO:
Publicar no Diario Oficial de Galicia as axudas concedidas por resolución da Secretaría Xeral de Relacións Exteriores:
-De data 1 de abril de 2009, para a execución de proxectos de cooperación ao desenvolvemento no exterior ás organizacións non gobernamentais de cooperación ao desenvolvemento, por un importe global de tres millóns sesenta e tres mil trescentos cincuenta e oito euros (3.063.358 ), nas contías, beneficiarios, finalidade, país de execución e aplicacións orzamentarias que se relacionan no anexo I desta resolución.
-De data 1 de abril de 2009, para a execución de proxectos de cooperación ao desenvolvemento no exterior polas universidades, os sindicatos, as empresas ou organizacións empresariais e as comunidades galegas no exterior por un importe global de douscentos noventa e oito mil sete euros (298.007 ), nas contías, beneficiarios, finalidade, país de execución e aplicacións orzamentarias que se relacionan no anexo II desta resolución.
-De data 14 de abril de 2009, para actividades formativas e de sensibilización polas organizacións non gobernamentais de cooperación ao desenvolvemento por un importe global de trescentos cinco mil douscentos setenta e oito euros (305.278 ) nas contías, beneficiarios, finalidade que se relacionan no anexo III desta resolución.
-De data 14 de abril de 2009, para a consolidación e fortalecemento de organizacións non gobernamentais de desenvolvemento por un importe global de douscentos oitenta e dous mil cincocentos oitenta euros (282.580 ) nas contías, beneficiarios, finalidade que se relacionan no anexo IV desta resolución.
Santiago de Compostela, 21 de setembro de 2009.
Jesús Gamallo Aller
Director xeral de Relacións Exteriores
e coa Unión Europea
Ver referencia pdf "20100D003P013.PDF"
RESOLUCIÓN do 21 de setembro de 2009, da Dirección Xeral de Relacións Exteriores e coa Unión Europea, pola que se fan públicas as axudas concedidas ao abeiro da Orde do 5 de maio de 2009 pola que se aproban as bases reguladoras de concesión de subvencións, en réxime de concorrencia competitiva, para a execución de microproxectos de cooperación para o desenvolvemento no exterior promovidos polas organizacións non gobernamentais de desenvolvemento e pola que se convocan as correspondentes ao ano 2009.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/10/2009

Conforme o establecido no artigo 10 da Orde do 5 de maio de 2009, da Consellería de Presidencia, Administracións Públicas e Xustiza, pola que se aproban as bases reguladoras de concesión de subvencións, en réxime de concorrencia competitiva, para a execución de microproxectos de cooperación para o desenvolvemento no exterior polas organizacións non gobernamentais de desenvolvemento e pola que se convocan as correespondentes ao ano 2009, unha vez ultimada a concesión de axudas, publicarase no Diario Oficial de Galicia a relación das concedidas con indicación do beneficiario/a, contía, país de execución do proxecto e finalidade.
Na súa virtude,
RESOLVO:
Publicar no Diario Oficial de Galicia as axudas concedidas por resolución da Consellería de Presidencia, Administracións Públicas e Xustiza, do 28 de xullo de 2009, para a execución de microproxectos de cooperación ao desenvolvemento no exterior promovidos polas organizacións non gobernamentais de cooperación ao desenvolvemento, por un importe global de oitenta e nove mil douscentos catro euros con setenta e un céntimo (89.204,71 ), nas contías, beneficiarios, finalidade, país de execución e aplicacións orzamentarias que se relacionan no anexo desta resolución.
Santiago de Compostela, 21 de setembro de 2009.
Jesús Gamallo Aller
Director xeral de Relacións Exteriores e coa Unión Europea
Ver referencia pdf "20100D002P013.PDF"
ORDE do 6 de outubro de 2009 pola que se establecen os domingos e festivos nos que se autoriza a apertura de establecementos comerciais durante o ano 2010.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 15/10/2009

A Lei 13/2006, do 27 de decembro, de horarios comerciais de Galicia (DOG do 28 de decembro) determina no seu artigo 5 que os domingos e días festivos en que os establecementos comerciais poderán permanecer abertos ao público serán, como máximo, de oito ao ano. O tempo máximo entre a apertura e o pechamento en domingos e días festivos autorizados será de doce horas.
O artigo 6 do mesmo texto legal sinala que os domingos e festivos de apertura serán determinados para cada período anual mediante orde da consellería que posúa as competencias en materia de comercio, que se publicará no Diario Oficial de Galicia antes do 15 de outubro do ano anterior ao da súa aplicación, logo da consulta ás asociacións de consumidores máis representativas con implantación en toda a comunidade, ao Consello Galego de Cámaras Oficiais de Comercio, Industria e Navegación de Galicia e ás demais organizacións empresariais e sindicais do sector comercial máis representativas de Galicia.
Con independencia do establecido na liña anterior e co obxectivo de protexer os intereses comerciais nos diferentes concellos, así que fosen publicadas no Diario Oficial de Galicia as datas ás que fai referencia este artigo, calquera concello poderá solicitar da consellería competente en materia de comercio a modificación da dúas datas para o seu termo municipal. Esta solicitude deberá ser motivada e realizarse antes do 15 de novembro, tendo que se presentar acompañada dos informes emitidos pola cámara de comercio, industria e navegación da zona e polas organizacións empresariais e sindicais do sector comercial máis representativas. A consellería resolverá no prazo de quince días, contados desde a presentación da solicitude. De transcorrer o devandito prazo sen resolución expresa, considerarase estimada a petición. Con anterioridade ao 15 de decembro serán publicados no Diario Oficial de Galicia os cambios que se tivesen aprobados.
A Consellería de Economía e Industria ten competencia en materia de comercio de acordo co disposto no Decreto 324/2009, do 11 de xuño, polo que se establece a estrutura orgánica da Consellería de Economía e Industria.
En aplicación dos citados preceptos, logo de consulta efectuada aos axentes socioeconómicos determinados pola lei, e tendo en conta o interese xeral do comercio e dos consumidores, procédese á fixación dos 8 domingos e festivos que, para os efectos do exercicio da actividade comercial, terán a condición de hábiles durante o ano 2010.
Polo tanto, en uso das facultades que teño conferidas,
DISPOÑO:
Artigo único.-Os domingos e festivos nos que os establecementos comerciais poderán permanecer abertos ao público cun horario máximo de 12 horas diarias durante o ano 2010 son:
3 de xaneiro
10 de xaneiro
1 de abril
4 de xullo
5 de decembro
12 de decembro
19 de decembro
26 de decembro
Santiago de Compostela, 6 de outubro de 2009.
Javier Guerra Fernández
Conselleiro de Economía e Industria
RESOLUCIÓN do 2 de outubro de 2009 pola que se ordena a publicación do acordo do Consello da Xunta de Galicia do 1 de outubro de 2009 polo que se aproba a modificación da relación de postos de traballo da Consellería de Presidencia, Administracións Públicas e Xustiza.
CONSELLERÍA DE FACENDA — III. OUTRAS DISPOSICIÓNS — 15/10/2009

A aprobación da modificación da relación de postos de traballo da Consellería de Presidencia, Administracións Públicas e Xustiza xustifícase polas necesidades organizativas e funcionais da consellería.
En consecuencia, por proposta da Consellería de Presidencia, Administracións Públicas e Xustiza, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do día un de outubro de dous mil nove, adoptou o seguinte
ACORDO:
Primeiro.-Apróbase a modificación da relación de postos de traballo da Consellería de Presidencia, Administracións Públicas e Xustiza nos termos seguintes:
-A modificación da relación de postos de traballo da Consellería de Presidencia, Administracións Públicas e Xustiza ten por obxecto a apertura dos postos de traballo dos secretarios/as e dos xefes/as territoriais das delegacións, aos cales terán acceso, ademais dos funcionarios de corpos da Administración da Xunta de Galicia, Estado, comunidades autónomas e Administración local, os funcionarios da Administración de xustiza. Esta proposta xustifícase nas propias competencias da consellería.
-Por outra banda, o posto de xefe de Servizo de Apoio á Administración Institucional e Corporativa, dependente da Vicesecretaría Xeral, actualmente configurado para o seu desempeño por funcionarios do grupo A, ábrese a funcionarios do grupo B, favorecendo deste xeito o acceso a un número máis amplo de funcionarios.
Segundo.-Ordénase a súa publicación no Diario Oficial de Galicia para os efectos da súa entrada en vigor a partir do día seguinte ao da súa publicación.
Visto o acordo adoptado polo Consello da Xunta de Galicia na súa reunión do un de outubro de dous mil nove, relativo á aprobación da modificación da relación de postos de traballo da Consellería de Presidencia, Administracións Públicas e Xustiza, coa finalidade de cumprir o dito acordo dispoño que se publique no Diario Oficial de Galicia como anexo a esta resolución.
Santiago de Compostela, 2 de outubro de 2009.
Marta Fernández Currás
Conselleira de Facenda
Ver referencia pdf "20200D002P009.PDF"
RESOLUCIÓN do 5 de outubro de 2009 pola que se aproban as axudas concedidas ao abeiro da Orde do 1 de abril de 2009, pola que se establecen as bases reguladoras para a concesión de subvencións, en réxime de concorrencia competitiva, a asociacións e institucións culturais para a realización de actividades de promoción da lectura e a creación de clubs de lectura.
CONSELLERÍA DE CULTURA E TURISMO — III. OUTRAS DISPOSICIÓNS — 19/10/2009

Vistas as solicitudes de subvencións destinadas ao fomento de realización de programas e actividades de promoción do hábito lector, en especial a creación e mantemento de clubs de lectura presentadas polas asociacións e institucións culturais sen ánimo de lucro, e tendo en conta o cumprimento dos requisitos e trámites establecidos na Lei 9/2007, do 13 de xuño, de subvencións de Galicia; na Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; na Lei 38/2003, do 17 de decembro, xeral de subvencións.
Vista a proposta da comisión de valoración prevista no artigo 6 da dita Orde do 1 de abril de 2009, e tendo en conta os criterios sinalados no seu artigo 6,
RESOLVO:
Conceder as axudas sinaladas no anexo ás asociacións e institucións culturais para a realización de actividades culturais relacionadas coa realización de actividades de promoción do hábito lector e, en especial, a creación e mantemento de clubs de lectura, con cargo á aplicación orzamentaria 12.02.432B.481.2 dos orzamentos xerais da Comunidade Autónoma de Galicia para o ano 2009.
As asociacións e institucións culturais ás que fai referencia esta resolución deberán xustificar a totalidade do orzamento antes do 1 de novembro do ano 2009, segundo o artigo 9 da orde de convocatoria do 1 de abril de 2009.
Notificarlles aos interesados esta resolución, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Contra esta resolución poderá interpoñerse recurso de reposición ante o mesmo órgano que ditou o acto, no prazo dun mes desde a súa notificación, de acordo co disposto no artigo 116 da Lei 30/1992, do 26 de novembro, de réxime xurídico das administracións públicas e do procedemento administrativo común, ou directamente recurso contencioso-administrativo ante o Tribunal Superior de Xustiza de Galicia, no prazo de dous meses contado desde o día seguinte ao da súa notificación, de conformidade co establecido na Lei 29/1998, reguladora da xurisdición contencioso-administrativa. No caso de optar polo recurso de reposición, non se poderá interpoñer recurso contencioso-administrativo ata que sexa resolto o recurso de reposición.
Santiago de Compostela, 5 de outubro de 2009.
P.D. (Orde 2-5-2009)
Antonio Fernández-Campa García-Bernardo
Secretario xeral da Consellería de Cultura
e Turismo
Ver referencia pdf "20400D005P012.PDF"
ORDE do 14 de outubro de 2009 pola que se amplía a dotación orzamentaria da Orde do 6 de agosto de 2009 pola que se regulan e se convocan as subvencións de apoio á viabilidade das explotacións leiteiras galegas.
CONSELLERÍA DO MEDIO RURAL — III. OUTRAS DISPOSICIÓNS — 19/10/2009

Pola Orde do 6 de agosto de 2009 reguláronse e convocáronse subvencións de apoio á viabilidade das explotacións leiteiras galegas (Diario Oficial de Galicia nº 156, do 11 de agosto de 2009).
No artigo 15 da orde, relativo ao financiamento destas axudas, detállase a aplicación orzamentaria o importe económico previsto para elas, e que a dita cantidade pode ser incrementada con fondos adicionais procedentes desta ou doutras administracións.
En consecuencia, de acordo co disposto no artigo 30.1º.3 do Estatuto de autonomía de Galicia e facendo uso das facultades que me confire o artigo 14 da Lei 9/2007, do 13 de xuño, de subvencións de Galicia, así como en uso das competencias que me confire a Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo único
Primeiro.-Amplíase a dotación orzamentaria que se recolle na orde desta consellería do 6 de agosto de 2009 (Diario Oficial de Galicia nº 156, do 11 de agosto) pola que se regulan e convocan as subvencións de apoio á viabilidade das explotacións leiteiras galegas, nun total de oitocentos trinta e un mil cento trinta e catro euros con cincuenta e catro céntimos (831.134,54 euros), na aplicación orzamentaria 49.02.712B.772.0 dos orzamentos xerais da Comunidade Autónoma de Galicia.
Disposición transitoria
Única.-A ampliación orzamentaria prevista no artigo único desta orde non afecta o prazo de presentación de solicitudes establecido na Orde do 6 de agosto de 2009.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de outubro de 2009.
Samuel Jesús Juárez Casado
Conselleiro do Medio Rural
RESOLUCIÓN do 28 de setembro de 2009 pola que se aproban e se fan públicas as listas definitivas de admitidos/as e excluídos/as  aos exames para a habilitación de guías de turismo especializados de Galicia.
CONSELLERÍA DE CULTURA E TURISMO — III. OUTRAS DISPOSICIÓNS — 19/10/2009

De conformidade co establecido na base 7ª do anexo I da orde da Consellería de Cultura e Turismo do 31 de xullo de 2009, pola que se convocan exames para a habilitación de guías de turismo especializados de Galicia, publicada no Diario Oficial de Galicia nº 152, do 5 de agosto, esta consellería
RESOLVE:
Aprobar as listas definitivas de admitidos/as e excluidos/as aos exames para a habilitación de guías de turismo especializados de Galicia.
A lista definitiva de aspirantes excluídos/as figura publicada como anexo a esta resolución.
A lista definitiva de aspirantes admitidos/as estará exposta nos taboleiros de anuncios da Consellería de Cultura e Turismo, no da Secretaría Xeral para o Turismo, nos das xefaturas territoriais da Consellería de Cultura e Turismo e na páxina web da Consellería de Cultura e Turismo.
Así mesmo, segundo o establecido na base 3ª 1.b) do anexo I da orde da Consellería de Cultura e Turismo do 31 de xullo de 2009, os/as aspirantes excluídos/as disporán dun prazo dun mes contado a partir do día seguinte ao da publicación desta resolución no Diario Oficial de Galicia, para solicitar a devolución dos dereitos de exame aboados, debendo consignar o nome e apelidos, NIF, o número de conta, entidade bancaria e a localidade desta.
Contra esta resolución poderase interpoñer recurso potestativo de reposición perante o conselleiro de Cultura e Turismo no prazo dun mes contado desde o día seguinte ao da súa publicación no Diario Oficial de Galicia de conformidade co establecido na Lei 30/1992, do 26 de novembro, ou poderase interpoñer directamente recurso contencionso-administrativo ante o Xulgado do Contencioso-Administrativo de Santiago de Compostela, no prazo de dous meses contados desde a mesma data, de conformidade co disposto no artigo 8 da Lei 29/1998, do 13 de xullo, en relación co artigo 14.2º do mesmo texto legal.
Santiago de Compostela, 28 de setembro de 2009.
Roberto Varela Fariña
Conselleiro de Cultura e Turismo
Ver referencia pdf "20400D003P009.PDF"
RESOLUCIÓN do 2 de outubro de 2009 pola que se ordena a publicación do acordo do Consello da Xunta de Galicia do 1 de outubro de 2009 polo que se aproba a modificación da relación de postos de traballo da Consellería de Traballo e Benestar.
CONSELLERÍA DE FACENDA — III. OUTRAS DISPOSICIÓNS — 15/10/2009

A aprobación da modificación da relación de postos de traballo da Consellería de Traballo e Benestar xustifícase polas necesidades organizativas e funcionais da consellería.
En consecuencia, por proposta da Consellería de Traballo e Benestar, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do día un de outubro de dous mil nove, adoptou o seguinte
ACORDO:
Primeiro.-Apróbase a modificación da relación de postos de traballo da Consellería de Traballo e Benestar nos termos seguintes:
-A modificación presentada é unha modificación parcial. O Decreto 335/2009, do 11 de xuño, establece a estrutura orgánica da Consellería de Traballo e Benestar. A nova consellería asume as competencias que tiña con anterioridade a extinta Vicepresidencia da Igualdade e do Benestar e a extinta Consellería de Traballo, polo que cómpre realizar certos reaxustes na súa relación de postos de traballo que afectan fundamentalmente aos seguintes aspectos:
a) Cambio de denominación de postos de traballo.
b) A ampliación da cobertura por máis categorías profesionais de determinados postos de traballo.
c) A adscrición a outros corpos ou escalas ou ben, o cambio de adscrición dos postos a outra Administración.
Segundo.-Ordénase a súa publicación da mesma no Diario Oficial de Galicia para os efectos da súa entrada en vigor a partir do día seguinte ao da súa publicación.
Visto o acordo adoptado polo Consello da Xunta de Galicia na súa reunión do un de outubro de dous mil nove, relativo á aprobación da modificación da relación de postos de traballo da Consellería de Traballo e Benestar, coa finalidade de cumprir o dito acordo dispoño que se publique no Diario Oficial de Galicia como anexo a esta resolución.
Santiago de Compostela, 2 de outubro de 2009.
Marta Fernández Currás
Conselleira de Facenda
Ver referencia pdf "20200D001P008.PDF"